NOTĂ INFORMATIVĂ

**la proiectul hotărîrii Guvernului cu privire la modificarea şi completarea Hotărîrii Guvernului nr. 474 din 19 iunie 2014**

Proiectul hotărîrii Guvernului cu privire la modificarea și completarea Hotărîrii Guvernului nr. 474 din 19 iunie 2014, este elaborat de către Ministerul Afacerilor Interne în scopul elucidării unor carențe în aplicarea Legii nr. 218 din 19 octombrie 2012 privind modul de aplicare a forţei fizice, a mijloacelor speciale şi a armelor de foc.

În acest sens, proiectul are menirea de a completa și modifica Nomenclatorul mijloacelor speciale, al tipurilor de arme de foc, al muniţiilor aferente, precum şi Regulile de aplicare a acestora, în funcţie de particularităţile activităţii, de atribuţiile și domeniile de responsabilitate ale Ministerului Afacerilor Interne.

Prin urmare, ținînd cont de situația creată și ultimele evenimente în țară precum și reieșind din misiunile dificile și acțiunile operative create în cadrul unor operațiuni speciale, a fost revăzută opurtunitatea completării și modificării Hotărîrii Guvernului nr. 474 din 19 iunie 2014 cu noi mijloace speciale de apărare activă, pasivă și auxiliare.

Subsidiar, considerăm că, aprobarea prezentului proiect va contribui la ridicarea nivelului de profesionalism la intervenirea Poliției prin aplicarea mijloacelor speciale sau a armei de foc, întru protejarea statului de drept.

Implementarea amendamentelor propuse nu implică cheltuieli financiare şi alocarea mijloacelor financiare suplimentare.

În contextul celor enunţate şi în vederea asigurării unei funcţionalităţi eficiente a activităţii Ministerului Afacerilor Interne se consideră imperioasă aprobarea modificărilor și completărilor propuse, cu ajustarea Nomenclatorului mijloacelor speciale la necesitățile stringente create în ultima perioadă.

**Viceministru Dorin PURICE**